# 中國國家鐵路集團

中國國家鐵路集團有限公司
中国国家铁路集团有限公司| China Railway Corporation |
| 公司嘜頭（亦係中國大陸鐵路路徽） |
| 集團總部駐地嘅大樓 |
| 類型 | 國有獨資企業（中國中央企業） |
| 行政級別 | 正部級 |
| 前身 | 中央人民政府鐵道部（1949-1954） 中華人民共和國鐵道部（1954-1970） 中華人民共和國交通部（1970-1975） 中華人民共和國鐵道部（1975-2013） 中國鐵路總公司（2013-2018） |
| 開檔 | 2013年3月14號 |
| 總部地址 |  中國北京市海淀區復興路10號 |
| 郵政編碼 | 100038 |
| 電話號碼 | +86 (0)10 51841216 |
| 業務地區 | 中國大陸境內、及國際聯運列車 |
| 緊要人物 | 董事長：郭竹學 總經理：宋修德 |
| 產業 | 鐵路運輸（貨物、旅客運輸及鐵路管理維護） |
| 服務 | 鐵路運輸、管理、維護、建設 |
| 年營業額 | ▲ 12,830.37億元人民幣（2024年） |
| 稅前盈餘 | ▲ 402.20億元人民幣（2024年） |
| 稅後盈餘 | ▲ 38.81億元人民幣（2024年） |
| 總資產 | ▲ 97,626.94億元人民幣（2024年） |
| 資產淨值 | ▲ 35,625.22億元人民幣（2024年） |
| 東主 |  中華人民共和國國家所有（財政部代表國務院履行出資人職責） |
| 員工人數 | 大約200萬 |
| 子公司 | 18間鐵路公司 3間專業運輸公司 |
| 網址 | 官方網站 |

 **中國國家鐵路集團有限公司**（粵拼：zung1 gwok3 gwok3 gaa1 tit3 lou6 zaap6 tyun4 jau5 haan6 gung1 si1）
（英文：**China Railway Corporation**，縮寫**CR**）係中華人民共和國嘅國有獨資企業，受中央管理，而家由財政部代表國務院履行出資人職責。間公司負責中國大陸境內嘅鐵路客運、貨運業務，亦負責國際聯運嘅列車，同時負責相關嘅鐵路管理、維護、建設、安全責任。呢間國企創立喺2013年3月14號，依據《中華人民共和國全民所有制工業企業法》設立，註冊資金1兆360億元人民幣，由原任鐵道部部長盛光祖做第一任總經理，受交通運輸部、國家鐵路局嘅行業監管。

呢間國營鐵路公司創立之初嘅名叫**中國鐵路總公司**zung1 gwok3 tit3 lou6 zung2 gung1 si1，簡稱**鐵總**，到2018年12月5號改名叫現時呢個名。而佢嘅前身係現已唔存在嘅鐵道部。

## 史

中國鐵路總公司嘅前身係鐵道部，鐵道部政企合一，同時佢有自己把持嘅司法系統。由於佢特殊嘅背景，喺權力系統中喐佢唔到，人稱「國中之國」，利益集團盤據，靠壟斷地位形成貪腐温床，公眾服務上亦惹起民怨，畀人稱做「鐵老大」。後來一系列嘅機緣，先至裁撤到鐵道部。裁撤後政企分開，而呢間公司承擔企業職責。呢次事件係中國大部制改革一部份，亦即簡政放權、轉變職能。

2013年3月10號，國務委員兼國務院秘書長馬凱建議國務院將《國務院機構改革和職能轉變方案》交畀第十二屆全國人民代表大會第一次會議度審議。呢份方案中，提出將鐵道部嘅行政職責同企業職責分開，其中擬定鐵路發展規劃同政策嘅行政職責劃畀交通運輸部，喺交通運輸部之下成立國家鐵路局，承擔浄低嘅行政職責，比如擬定鐵路技術標準、監督管理鐵路安全生產以及運輸服務質量、鐵路工程質量。而企業職責交晒畀新組建嘅中國鐵路總公司，比如鐵路嘅管理調度、客貨運、專運、特運、鐵路建設、承擔安全責任等。分開職責後，會撤銷鐵道部。

2013年3月14號，第十二屆全國人民代表大會第一次會議表決通過《國務院機構改革和職能轉變方案》。當日，國務院批准中國鐵路總公司成立（國函〔2013〕47號），註冊資金1兆360億元人民幣，將原先鐵道部嘅資產、負債、人員劃晒入公司，同時將原先鐵道部屬下18間鐵路局（包括廣州鐵路集團公司、青藏鐵路公司）、3間專業運輸公司、其他企業權益作爲新公司嘅國有資本。亦係當日，依據《中華人民共和國全民所有制工業企業法》設立新公司，由原任鐵道部長盛光祖正式擔任總經理、兼中共黨組織書記。設立公司後，順路孭埋鐵道部爭落嘅數，政府以赤字爲由，爲佢提供資金補助、稅收優惠等全面支援，亦爲佢發行鐵路建設相關嘅債券。

2013年3月17號，喺原先鐵道部嘅駐地門口，除低鐵道部塊牌，掛上中國鐵路總公司塊新牌。

2013年10月11號，公司嘅過渡性網站開通，之後推出正式官網，同時原先鐵道部嘅網站停咗。

2016年10月，總經理兼黨組書記換人，盛光祖換成陸東福。

2017年，開始將轄下鐵路局改組成公司。按計劃，當年11月底前，啲鐵路局要將法人結構改爲公司，改咗工商登記，年底完成公司制改革，2018年按呢個新體制運作。

2018年12月5號，中國鐵路總公司改名，改叫中國國家鐵路集團有限公司。

亦係2018年12月，中辦、國辦印發《行業公安機關管理體制調整工作方案》，話要將警察、政府、企業分清楚，就將原先雙重領導嘅鐵路公安、森林公安、交通公安統一劃畀公安部領導。2019年2月27號，按照《公安部職能配置、內設機構和人員編制規定》，裁切咗鐵路公安局，重新組建嘅鐵路公安局直接畀公安部管（公安部十局），鐵路公安唔再由公司管。

## 職責、監管

中國鐵路總公司承擔原先鐵道部嘅企業職責，具體有：鐵路營運方面，統一調度指揮鐵路運輸，經營管理鐵路嘅客運、貨運，承擔國家規定嘅公益性鐵路運輸，同埋關係到國計民生嘅重點運輸、特運、專運、搶險救災運輸；鐵路建設方面，擬定鐵路投資建設計劃，提出國家鐵路網建設、籌資方案嘅建議，負責建設項目嘅前期工作，管理建設項目。另外公司要承擔鐵路安全生產嘅主體責任，負責國家鐵路運輸安全。

中國鐵路總公司成立後，外界反應有喜有憂。一方面政企唔分嘅體制無咗，點都係一大改變；但質疑亦好多，比如原先「鐵老大」惡劣嘅服務作風可能有排先轉變到。有評論擔心，呢間公司繼承咗鐵道部龐大嘅企業帝國，靠住壟斷經營、規模優勢，可能同相關政府部門有利益輸送，好難有行業監管，改革後公眾可能面臨變形後嘅「鐵老大」。而家確定監管鐵路行業嘅係國家鐵路局，但係行政級別上，國家鐵路局係副部級，間公司係正部級，副部級去監管正部級本身好引起爭議，而國家鐵路局比較遲掛牌，係因爲本身佢同總公司有好多領域交叉，分唔清彼此職責，而鐵路局內一啲核心人士來自原先鐵道部，令評論擔心會唔會落力監管，但有相關人士話而家鐵路改革先啱啱起步。有評論從中國大陸體制睇，認爲呢番改革換湯唔換藥，實質同以前無乜唔同，鐵道部嘅解體係表面上嘅，總公司表面上係公司，但佢唔自負盈虧，係靠政府支撐嘅組織，由於「國進民退」嘅體制（國企入、民企出），貪腐温床、低效弊病依然埋藏，所謂國企改革其實無點進步到。

## 組織機構

中國國家鐵路集團現時有以下呢啲機構組織，當中有內設機構27個，直屬機構3個，派出機構12個，鐵路公司18個，專業運輸公司3個，其他企業12個，所屬事業單位3個。

呢間公司原本係世界上少數有自己管理嘅警察系統嘅鐵路公司，鐵路公安局（公安部十局）當時係國務院授權管理嘅機構，但2019年2月之後，鐵路公安唔再受公司管理，只受公安部管。

### 公司機關

#### 內設機構

* 辦公廳（亦係中共黨組辦公室、董事會辦公室）
* 發展和改革部
* 企業管理和法律事務部
* 財務部
* 科技和信息化部（亦係總工程師室）
* 人事部（亦係中共黨組組織部）
* 勞動和衛生部
* 國際合作部（亦係港澳臺辦公室）
* 經營開發部
* 物資管理部
* 運輸統籌監督局（亦係總調度長室）
* 客運部
* 貨運部
* 調度部
* 機輛部
* 工電部
* 建設管理部
* 安全監督管理局
* 審計和考覈局
* 監察局（合署辦公：中共黨組紀律檢查組）
* 宣傳部（亦係中共黨組宣傳部）
* 黨組巡視工作領導小組辦公室
* 中華全國鐵路總工會
* 全國鐵道團委
* 直屬機關黨委
* 離退休幹部局
* 川藏鐵路建設工程建設總指揮部辦公室（亦係呢項工程嘅領導小組）

#### 直屬機構

* 工程質量監督管理局（合署辦公：工程管理中心）
* 資金清算中心（同一機構兩塊牌：中國鐵路財務有限公司）
* 檔案史誌中心

#### 派出機構

* 安全監督管理特派員辦事處（6個）：分別响上海、瀋陽、北京、武漢、成都、蘭州
* 審計特派員辦事處（6個）：分別响上海、瀋陽、北京、武漢、成都、蘭州

### 下屬企業

#### 鐵路公司

各間鐵路公司大致嘅管轄範圍

| 鐵路公司 | 負責地區 | 中國地理大區 |
| --- | --- | --- |
| 中國鐵路廣州局集團有限公司 | 廣東中東部、湖南大部、海南 | 中南 |
| 中國鐵路南寧局集團有限公司 | 廣西、廣東西部 |
| 中國鐵路武漢局集團有限公司 | 湖北大部、河南南部、局部安徽 |
| 中國鐵路鄭州局集團有限公司 | 河南中北部、山西南部 |
| 中國鐵路南昌局集團有限公司 | 江西、福建、湖南局部 | 華東 |
| 中國鐵路濟南局集團有限公司 | 山東大部 |
| 中國鐵路上海局集團有限公司 | 上海、江蘇、安徽大部、浙江 |
| 中國鐵路哈爾濱局集團有限公司 | 內蒙古東北部、黑龍江大部 | 東北 |
| 中國鐵路瀋陽局集團有限公司 | 遼寧、吉林、內蒙古東南部、黑龍江南部、河北東北部 |
| 中國鐵路北京局集團有限公司 | 北京、河北大部、天津、山東西部、河南北部、山西東部 | 華北 |
| 中國鐵路呼和浩特局集團有限公司 | 內蒙古大部 |
| 中國鐵路太原局集團有限公司 | 山西大部 |
| 中國鐵路成都局集團有限公司 | 四川大部、重慶、貴州大部、雲南局部 | 西南 |
| 中國鐵路昆明局集團有限公司 | 雲南大部、四川同貴州局部 |
| 中國鐵路青藏集團有限公司 | 西藏 |
| 青海 | 西北 |
| 中國鐵路蘭州局集團有限公司 | 甘肅大部、寧夏、內蒙古局部 |
| 中國鐵路烏魯木齊局集團有限公司 | 新疆、甘肅局部 |
| 中國鐵路西安局集團有限公司 | 陝西大部、四川東北部 |

呢18間鐵路公司現時未喐，維持原樣，但據內部人士，有方案打算將呢啲鐵路公司合併做地方鐵路集團公司，雖然未定案，但遲早會喐手，現時喐手最難在於地方鐵路資產問題。而家流出嘅方案中，呢18間鐵路公司合併成7間地方鐵路集團公司，當中：

* 華南鐵路集團公司，合併自廣鐵集團、柳州鐵路局，總部喺廣州
* 華中鐵路集團公司，合併自廣鐵集團長沙公司，及南昌、鄭州、武漢鐵路局，總部喺武漢
* 東北鐵路集團公司，合併自瀋陽、哈爾濱鐵路局，總部喺瀋陽
* 西北鐵路集團公司，合併自烏魯木齊、蘭州、西安鐵路局，總部喺西安
* 華北鐵路集團公司，合併自呼和浩特、太原、北京鐵路局，及大同鐵路公司，總部喺北京
* 華東鐵路集團公司，合併自濟南、上海鐵路局，總部喺上海
* 西南鐵路集團公司，合併自成都、昆明鐵路局，總部喺重慶

#### 專業運輸公司

* 中鐵集裝箱運輸有限責任公司
* 中鐵特貨運輸有限責任公司
* 中鐵快運股份有限公司

#### 其他企業

* 中國鐵路投資有限公司
* 中國鐵道科學研究院集團有限公司
* 中國鐵路經濟規劃研究院有限公司
* 中國鐵路信息技術有限責任公司
* 中國鐵路設計集團有限公司
* 中國鐵路國際有限公司
* 鐵總服務有限公司
* 中國鐵道出版社有限公司
* 《人民鐵道》報業有限公司（鐵道影視音像中心）
* 中國鐵路專運中心
* 中國鐵路文工團
* 中國火車頭體育工作隊

### 下屬事業單位

* 鐵道黨校
* 鐵道戰備舟橋處
* 中國鐵道博物館

## 睇埋

* 中華人民共和國鐵路

## 攷

## 出面網頁

* 鐵道網，中國鐵路行業門戶網站
* 中國鐵路總公司，官方網站
* 中國鐵路嘅新浪微博，中國鐵路總公司嘅官方新浪微博
* 中國鐵路嘅騰訊微博，中國鐵路總公司嘅官方騰訊微博
* 中國鐵路嘅新華微博，中國鐵路總公司嘅官方新華微博
* 中國鐵路嘅人民微博，中國鐵路總公司嘅官方人民微博